**ЗАПИСНИК**

**oд 414-та седница на Судскиот совет на**

**Република Северна Македонија**

Седницата се одржа на ден: 31.08.2022, среда во 11:10 часот во салата за седници.

Присутни членови:

* **Павлина Црвенковска**, претседател
* **м-р Селим Адеми**, заменик претседател
* **Ханиф Зендели**, член
* **Мери Радевска**, член
* **Сашко Георгиев**, член
* **Мирсад Суроји**, член
* **м-р Тања Чачарова Илиевска**, член
* **м-р Миљазим Мустафа**, член
* **Весна Дамева**, член

Отсутни членови:

* **Лорета Горгиева**, член
* **Беса Адеми**, претседател на Врховен суд
* **д-р Никола Тупанчевски**, министер за правда

Присутни од стручната служба:

* **Весна Толева**, ВД генерален секратар
* **Ален Раденковиќ**, помлад соработник
* **Александра Шоптрајанова,** самостоен референт

Седницата е отворена за јавноста и на неа присуствуваа:

* Претставник од **Институт за човекови права**

Согласно чл. 8 ст. 1 од Законот за Судскиот совет Седницата ја отвори и со неа раководеше претседателот на Советот Павлина Црвенковска.

Откако го констатира присуството на членовите на Советот и нивното отсуство, со излагање на причините за членовите кои не се присутни на седницата го изложи предлог Дневниот ред за 414-та седница.

Претседателот на Советот Павлина Црвенковска отвори расправа по предлог Дневниот ред.

Откако констатира дека никој не се јави за збор претседателот на Советот Павлина Црвенковска предлог Дневниот ред го стави на гласање.

По гласањето констатира дека едногласно, со 9 гласа „За“ и ниту еден глас „Против“ е усвоен следниот:

**ДНЕВЕН РЕД**

1. Разгледување на барање од Академијата за судии и јавни обвинители и донесување на Одлука за утврдување на бројот на слободни судиски места за основните судови во РСМ;
2. Донесување на одлуки по поднесени изјави од судии;
3. Донесување на одлука за престанок на судиска функција на судија поради исполнување на услови за старосна пензија и
4. Разно.

**Точка 1**

(Разгледување на барање од Академијата за судии и јавни обвинители и донесување на Одлука за утврдување на бројот на слободни судиски места за основните судови во РСМ)

По повод 1-та точка од дневниот ред претседателот на Советот Павлина Црвенковска информираше дека Академијата за судии и јавни обвинители достави барање за донесување на Одлука за утврдување на бројот на слободни судиски места за основните судови во РСМ со образложение дека треба да се направи корекција веќе донесената одлука на Советот бр. 02-556/1 од 30.03.2022 година за 10-та генерација слушатели во Академијата и корекција во однос на генерацијата на која се однесува наведената одлука. Потенцираше дека е утврдено дека станува збор за техничка грешка од страна на Академијата за судии и јавни обвинители т.е. одлуката е донесена на 29.03.2021 година и се однесува за 9-та генерација слушатели во Академијата.

Истакна дека на седница на 25.03.2021 година Советот носи одлука со која го утврдил број на судиски места на 55 за 9-та генерација на кандидати за судии во Академијата за судии и јавни обвинители. Посочи дека во образложенито на одлуката стои дека од страна на Советот е донесен Заклучок согласно кој се констатира дека проекцијата за потребата од местата кој ќе се пополнат по завршувањето на почетната обука не може со сигурност да се утврди поради итни и непредвидливи индикатори врз основа на кои е правена анализата, поради што Советот го задржува правото да ја измени веќе донесената одлука согласно новонастанатите потреби. Укажа дека на седница на 29.03.2022 година Советот носи одлука за 10-та генерација со која е побарано 150 кандидати со истиот заклучок дека Советот го задржува правото да ја измени одлуката.

Во таа насока укажа Советот да одговори на барањето на Академијата за судии и јавни обвинители „Павел Шатев“ дека согласно новонастанатата ситуација со бројот на испразнети судиски места, имено согласно систематизацијата има предвидено 627 судиски места, а во моментот пополнети се 427 судиски места, со тенденција до крајот на годината да бројот на пензионираните судии се зголеми, а исто и следната година согласно проекциите на Советот и предложи да се изврши корекција на веќе донесена одлука со тоа што ќе се побара од Академијата 100 кандидати.Во продолжение отвори расправа.

За збор се јави заменик претседателот на Советот **Селим Адеми** и наведе дека има два дописи од Акадмијата. Прецизира дека во првиот допис Академијата укажува дека Советот ја погрешил генерацијата, што не е точно. Потенцира дека Советот не погрешил кога ја дал проекцијата за 10-та генерација од причини што Академијата доцни со објавување на оглас за 9-та генерација. Образложи дека Законот предвидува дека до 31 март Советот треба да достави број за потребни академци до Академијата, но Советот размислувајќи превентивно, предвреме го утврди бројот за 10-та генерација академци како Академијата би имала време да се спреми. Истакна дека ако се прочита записникот од седница на Советот кога за 9-та генерација на академци Советот носи одлука бројот на кандидати да се утврди на 55 ќе се увиди дека е најгласен е во барањето бројот на кандидати да се утврди на 100, бидејќи е предвидена околноста дека судиите во пензија ќе заминат со навршување на 64 години старост. Посочи дека кога е донесена одлуката за 9-та генерација вметнат е став дека Советот го задржува правото да ја измени веќе донесената одлука согласно новонастанатите потреби. Потенцираше дека треба да се укаже на Академијата дека не станува збор за грешка од страна на Советот туку свесно е донесена одлука за 10-та генерација, една година предвреме како Академијата би имала време да ги обезбеди потребните капацитети. Предочи дека бројот на кандидати од 55 треба да се смени на 100.

За збор се јави членот на Советот **Весна Дамева** и наведе дека ако се чита записникот од 25.03.2021 година и тогаш и во моментот стои на ставот дека бројката треба да биде 100. Укажа дека во моментот поради променети околности и бројот од 100 кандидати е мал, бидејќи во меѓувреме настана околноста со пензионирање на судиите, меѓутоа се согласи со предлогот на претседателот на Советот да се зголеми бројот на 100 и не треба од страна на Академијата да има било какво размислување дека нема места. Посочи дека Советот ја утврдува потребата, одлучува и не треба да се поколеба во ниеден момент поради немање услови таа бројка да биде помала. Повтори дека и во моментот и претходно е укажано дека треба да биде поголема бројката.

За збор се јави членот на Советот **Тања Чачарова Илиевска** и наведе дека бројката треба да се зголеми со оглед на состојбите какви што се во моментот, посебно со новите пензионирања, меѓутоа да се потенцира дека не станува збор за грешка на Советот, бидејќи и во Извештајот што е подготвен од страна на Комисијата за анализа и проекција на слободни судиски места кога е спремана бројката за 10-та генерација, кога е поминат извештај на седница на Советот децидно е наведено дека со оглед на фактот да Управниот одбор на Академијата сè уште го нема заокружено бројот за 9-та генерација да се разгледа можноста од зголемување на бројката. Посочи дека треба да се укаже на Академијата дека не станува збор за грешка на Советот, меѓутоа потребата наметнува да бројката за 9-та генерација биде зголемена.

 Претседателот на Советот Павлина Црвенковска откако констатира дека повеќе никој не се јави за збор предлогот го стави на гласање.По гласањето констатира дека едногласно, со 9 гласа „За“ и ниту еден глас „Против“ е донесена следната:

**О Д Л У К А**

СЕ УТВРДУВА бројот на слободни судиски места за основните судови во Република Северна Македонија на 100 (сто), за IХ-та (деветтата) генерација на кандидати за судии во Академијата за судии и јавни обвинители.

Одлуката стапува во сила со денот на донесувањето.

 Претседателот на Советот Павлина Црвенковска констатира дека е исцрпена 1-та точка од Дневниот ред и дека ќе се премине на постапување и одлучување по 2-та точка од Дневниот ред.

**Точка 2**

(Донесување на одлуки по поднесени изјави од судии)

По повод 2-та точка од дневниот ред претседателот на Советот Павлина Црвенковска информираше дека Јагода Трпеска, судија на Основен суд Охрид достави изјава со која бара продолжување на мандатот како судија до 31.10.2024 година затоа што на 31.10.2022 година исполнува услови за старосна пензија и полни 64 години старост. Посочи дека судијата се повикува на чл. 26 од Законот за измени и дополнувања на Законот за судови и чл. 104 ст. 2 од ЗРО. Укажа дека судијата бара предлогот да биде прифатен со тоа што мора да се напомене дека истиот судија и претходно бара продолжување на мандатот, но со решение на Советот од 13.10.2021 година изјавата е одбиена како неоснована, бидејќи исполнува услови за старосна пензија по 30.06.2022 година.

Истакна дека воедно и судијата Владо Дејаноски од Основен суд Охрид достави изјава до Советот со која бара да се продолжи мандатот наведувајќи дека полни 64 години на 07.06.2023 година. Образложи дека судијата се повикува на истиот закон и бара Советот да има предвид дека Законот за измена и дополнување на ЗРО е сè уштево собраниска процедура и има можност да се донесе. Во продолжение отвори расправа.

За збор се јави членот на Советот **Тања Чачарова Илиевска** и наведе дека станува збор за изјави и бидејќи станува збор за изјави Советот нема што да усвојува и одбива, но сепак треба да се одговори во насока дека според важечката законска регулатива на која и самите се повикуваат ЗРО и измените на ЗРО кои се во сила во моментот нема законска можност т.е. нема законски основ за да се продолжи мандатот во такви случаи. Посочи дали е во собраниска процедура или не е ирелевантно, затоа што не се знае исходот од таа постапка, но во моментот Советот мора да се користи со важечката законска регулатива.

За збор се јави претседателот на Советот **Павлина Црвенковска** и наведе дека судиите најверојатно поднеле изјава, бидејќи и претходно донесените решенијата Советот ги носи врз основа на поднесена изјава од судиите. Укажа дека треба да се донесе решение со цел да се постапи на ист начин како што е постапено претходно кога врз основа на изјава со решение е одговoрено на подносителите и посочи решението да гласи дека изјавата за продолжување на мандатот се одбива како неоснова.

За збор се јави членот на Советот **Тања Чачарова Илиевска** и наведе дека веројатно е тоа пракса претходно на основа на изјава да се носи решение, но укажа дека врз основа само на изјава не може да се донесе решение, одбивателно или со кое се прифаќа.

За збор се јави заменик претседателот на Советот **Селим Адеми** и наведе дека претходно со законот кој бил во сила судијата поднесува изјава дека го продолжува мандатот и врз основа на таа изјава Советот мора да донесе решение со кое го продолжува мандатот. Појасни дека законот не говорел за барање, туку дека судијата поднесува изјава до Советот. Посочи дека кога се измениле околностите и на одредени судии не можело да им се продолжи мандатот, со решение е донесен заклучок дека изјавите се одбиваат.

Потенцира дека и да се донесе решение дека изјавата е неоснована и да се извести подносителот дека изјавата е неоснована епилогот е ист, но сепак е подобро да има формално решение.

За збор се јави членот на Советот **Мери Радевска** и наведе дека треба да се постапи како со барање за продолжување, а всушност содржината на изјавата е таква и никогаш во пракса не се поаѓа само од насловот на поднесокот туку и од содржината. Укажа дека треба да се постапи на начин што ќе се донесе формално решение.

За збор се јави членот на Советот **Весна Дамева** и наведе дека не станува збор само за изјава, туку за изјава со која се бара. Посочи дека фактички има формално барање, меѓутоа насловот е изјава. Појасни дека не може да се формулира во „изјавата се одбива“, туку укажа да се преформулира во „изјавата со која се бара продолжување“.

 Претседателот на Советот Павлина Црвенковска откако констатира дека повеќе никој не се јави за збор предлогот барањето - изјавата за продолжување на мандатот поднесена од Јагода Трпеска, судија на Основен суд Охрид, да се одбие како неоснована го стави на гласање.

По гласањето констатира дека едногласно, со 9 гласа „За“ и ниту еден глас „Против“ е донесено следното:

Р Е Ш Е Н И Е

 Барањето - Изјавата за продолжување на мандатот поднесена од Јагода Трпеска, судија на Основен суд Охрид, бр.02-1420/1 од 19.08.2022 година, СЕ ОДБИВА КАКО НЕОСНОВАНА.

 Во продолжение претседателот на Советот Павлина Црвенковска предлогот барањето - изјавата за продолжување на мандатот поднесена од Владо Дејаноски, судија на Основен суд Охрид, да се одбие како неоснована го стави на гласање го стави на гласање.

По гласањето констатира дека едногласно, со 9 гласа „За“ и ниту еден глас „Против“ е донесено следното:

Р Е Ш Е Н И Е

Барањето - Изјавата за продолжување на мандатот поднесена од Владо Дејаноски, судија на Основен суд Охрид, бр.03-1441/1 од 23.08.2022 година, СЕ ОДБИВА КАКО НЕОСНОВАНА.

Претседателот на Советот Павлина Црвенковска констатира дека е исцрпена 2-та точка од Дневниот ред и дека ќе се премине на постапување и одлучување по 3-та точка од Дневниот ред.

**Точка 3**

(Донесување на одлука за престанок на судиска функција на судија поради исполнување на услови за старосна пензија)

По повод 3-та точка од дневниот ред претседателот на Советот Павлина Црвенковска информираше по службена должност, согласно евиденцијата со која располага Советот утврди дека Жарко Велески, судија на Основен суд Прилеп, исполнува услови за остварување на правото на старосна пензија бидејќи на ден 27.08.2022 година наполнил 64 години.

Посочи дека согласно член 73 став 1 алинеја 3 од Законот за судовите и член 54 став 1 точка З од Законот за Судскиот совет, предвидено е дека судиската функција престанува ако судијата ги исполнил условите за старосна пензија.

 Во продолжение претседателот на Советот Павлина Црвенковска отвори расправа и откако констатира дека никој не се јави за збор констатира дека е донесено следното:

Р Е Ш Е Н И Е

 Се утврдува престанок на на судиската функција на Жарко Велески, судија на Основен суд Прилеп, поради исполнување на услови за старосна пензија.

 Решението влегува во сила од 01.09.2022 година.

Претседателот на Советот Павлина Црвенковска констатира дека е исцрпена 3-та точка од Дневниот ред и дека ќе се премине на постапување и одлучување по 4-та точка од Дневниот ред.

**Точка 4**

(Разно)

По повод 4-та точка од дневниот ред претседателот на Советот Павлина Црвенковска информираше дека на претседателот на Апелациониот суд Скопје, Лидија Димчевска мандатот и истекува на 30.10.2022 година и согласно Законот за Судски совет и обврските кои произлегуваат од него е потребно да се донесе Одлука за објавување на Оглас за избор на претседател на Апелационен суд Скопје.

 Во продолжение отвори расправа и откако констатира дека никој не се јави за збор предлогот го стави на гласање.По гласањето констатира дека едногласно, со 9 гласа „За“ и ниту еден глас „Против“ е донесена следната:

О Д Л У К А

ДА СЕ ОБЈАВИ ОГЛАС:

- За избор на претседател на Апелациониот суд Скопје

#По повод следната потточка од дневниот ред претседателот на Советот Павлина Црвенковска збор му даде на заменик претседателот на СоветотСелим Адеми.

За збор се јави заменик претседателот на Советот **Селим Адеми** и наведе дека крајно време е да се размислува за потребата од времено упатување на судии, бидејќи се алармира од страна на Основните судови во Прилеп, Кичево, Тетово, Струга и др. за недостаток од судии. Посочи дека во најкус рок треба да се спреми проекција каде има простор за времено упатување на судии во судовите кои имаат недостаток од судии.

За збор се јави претседателот на Советот **Павлина Црвенковска** и наведе дека планот е откако ќе се добијат сите одговори од судовите, на колегиум извештаите од сите 34 суда да се разгледаат, а потоа да се стави како точка на дневен ред со готови предлози.

За збор се јави членот на Советот **Мери Радевска** и предложи кога ќе пристигнат материјалите од сите судови да се направи табеларен преглед, како би можеле податоците да се компарираат.

Претседателот на Советот Павлина Црвенковска констатираше дека повеќе никој од членовите на Советот не се јави за збор.

Од тие причини Претседателот на Советот Павлина Црвенковска констатираше дека е исцрпен дневниот ред за 414-та седница на Советот и дека истата е завршена во 11:30 часот.

**Напомена:** Тонскиот запис е составен дел на овој записник.

**СУДСКИ СОВЕТ НА**

**РЕПУБЛИКА СЕВЕРНА МАКЕДОНИЈА**

**Претседател,**

**Павлина Црвенковска**

Изработил: Ален Раденковиќ

Одобрил: Весна Толева